钦定古今图书集成/明伦汇编/官常典/第173卷 > 又 前人
## 钦定古今图书集成/明伦汇编/官常典/第173卷 > 又 前人

爵自一级转登十级，而为列侯，譬犹秩自百石转迁
而至于公也。而近世赏人，皆不由算级，从无爵封为
列侯，原其所以爵废古也。《司马法》曰：“赏不逾时。”欲民
速观为善之利也。近世爵废，人有小功，无以赏也，乃
积累焉，颁事足，乃封侯，非所以速为而及时也。上观
古，比高祖功臣，白起、卫鞅，皆稍爵为五大夫，客卿庶
长以至于侯，非一顿而封也。夫稍稍赐爵，与功大小
相称而俱登，既得其义，且侯次有绪，使慕进者逐之
不倦矣。